NG Kerk neem finale besluit oor gaysArgieffoto Die 16de Algemene Sinode van die NG Kerk het vandeesweek vergader om die kerk se finale beleid ten opsigte van homoseksuele verhoudings en die huwelik te vestig. Die kerk het Vrydag in ŉ verklaring aangekondig dat alle hetero- en homoseksuele mense wat in ŉ verhouding van persoonlike geloofsgehoorsaamheid aan die Here leef, ten volle mag deelneem aan al die voorregte en gebruike van die kerk. Die kerk sal egter slegs ŉ wetlike verbintenis tussen ŉ man en ŉ vrou as ŉ huwelik beskou. Volgens die kerk se besluit sal daar wel erkenning verleen word aan die status van burgerlike verbintenisse tussen mense van dieselfde geslag. Predikante “wat hul weg oopsien”, kan hierdie verbintenisse bevestig. Die kerk erken ook dat daar verskillende standpunte oor verhoudings en burgerlike verbintenisse tussen twee persone van dieselfde geslag is en het weer kerkrade se reg bevestig om hieroor hul eie standpunte en praktyke te formuleer en te reël. Die Sinode het ook versoek dat verskille oor homoseksualiteit binne gemeentes “in die gees van Christelike liefde” hanteer word. “Die Algemene Sinode bied hierdie besluite oor selfdegeslagverhoudings aan met nederigheid ná ŉ ernstige soektog en as die beste toepassing van die boodskap van die Bybel soos ons dit tans verstaan,” het die kerk in ŉ verklaring gesê. “Die Algemene Sinode versoek lidmate, gemeentes en kerkvergaderings om weereens op ŉ selfstandige soekproses na die toepassing van die boodskap van die Bybel hieroor te gaan.” Die kerk het aangedui hoewel dit die finale verklaring van die kerk se amptelike beleid is, sal daar nog klein veranderings aangebring word om die standpunt te verfyn.